ועדת הכלכלה, כנסת 24, פרוטוקול מספר 62, 2021-10-18 09:15

מיכאל ביטון: אנחנו ממשיכים את סדרת הדיונים בוועדת הכלכלה בסוגיית התקציב בחוק ההסדרים, הפעם פרק י' (תחבורה), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), דיון בסעיפים 56, תיקון פקודת התעבורה, הגברת האכיפה בנתיבי התחבורה הציבורית וייעוד הכנסות הרשויות המקומיות.

מיכאל ביטון: אנחנו בדיון של הסתייגויות והצבעות.

מיכאל ביטון: יש הסתייגות אחת של אופיר סופר.

מיכאל ביטון: איזה עוד הסתייגויות יש?

מרב תורג'מן: הרשימה המשותפת הגישה וחבר הכנסת יואב קיש בשם הליכוד.

מיכאל ביטון: הם לא פה, אבל אופיר סופר אמור להיכנס לפה ב-9:25, לטענתו הוא יצא בחמש בבוקר מהצפון.

מיכאל ביטון: אם ייכנס בעוד עשר דקות נאפשר לו, אם לא, נדון בהסתייגות שלו, כי הוא ביקש, האחרים גם את זה לא עשו.

יסמין פרידמן: אני כן רוצה לומר משהו שיירשם לפרוטוקול.

מיכאל ביטון: בבקשה.

יסמין פרידמן: שאנחנו כסיעת יש עתיד עדיין היינו רוצים ש-15% מתוך ה-50% שנצבע לטובת התחבורה הציבורית כן יופנה לטובת בטיחות בדרכים.

מיכאל ביטון: כן.

מיכאל ביטון: קודם כל העמדה הזו היא חשובה ומוכרת, בועז הוביל את הדרישה הזאת ואת צודקת.

מיכאל ביטון: כרגע המשרד לא נעתר, ניסינו לבנות איזה נוסח שאולי כולם יוכלו לחיות איתו בשלום, שזה יילך לבטיחות בדרכים בתחבורה ציבורית, בעצם בכל מקום שעובר אוטובוס או מונית יוכלו לעשות בטיחות.

מיכאל ביטון: נראה לי שזו פשרה יחסית טובה לכולם.

מיכאל ביטון: בועז צודק שאין מספיק צדק ברשויות המקומיות לבטיחות בדרכים ומעט הכסף שהיה במסגרת הרשויות המקומיות לפתרונות קטנים באמצעות הרשות לבטיחות בדרכים הלך ודעך, תקציב שהיה שם בסביבות 44 מיליון שקל, היום עומד אולי על שמונה מיליון, או משהו כזה.

מיכאל ביטון: דניאל, תקן אותי.

מיכאל ביטון: אם אתם תחזירו את התקציב ההוא של הרלב"ד לבטיחות בדרכים ברשויות לשיעור המקורי שלו, של 44 מיליון, זה גם יאפשר לנו להזיז את החלק הזה מהדיון.

מיכאל ביטון: הנושא הזה היה אבן הנגף של אישור החוק הזה.

מיכאל ביטון: השאלה אם אנחנו יכולים לסמוך עליכם שיתוקצבו ברלב"ד לרשויות המקומיות הסעיף המקורי שהיה שם, למיטב זיכרוני 44 מיליון שקל.

מיכאל ביטון: מישהו יכול להתייחס לעניין הזה?

דניאל מלצר: אני חושב שבסוף מדובר בסדרי עדיפויות של משרד התחבורה.

מיכאל ביטון: זאת הדרישה של ועדת הכלכלה, שהתקציב שהיה ברלב"ד לפתרונות של בטיחות בדרכים ברשויות מקומיות יחזור לשיעור שהוא היה בו.

מיכאל ביטון: זה דרמטי, זה משמעותי.

מיכאל ביטון: העלינו את הדרישה הזאת, עוד לא הצבענו בעד תקציב המדינה.

מיכאל ביטון: טופורובסקי הוא לא נחמד, אנחנו עוד מהנחמדים פה, אני אומר לכם שהוא לא יצביע בעד התקציב.

מיכאל ביטון: הוא גם יתקע את החוק הזה בכנסת.

מאזן גנאים: נחמדים בגלל היו"ר.

מיכאל ביטון: ברוך הבא, מאזן.

מיכאל ביטון: מאזן המאוזן.

מאזן גנאים: איך פותרים את הבעיה של הפקקים בבוקר, תגיד לי?

מיכאל ביטון: תשאל פה את כולם.

מיכאל ביטון: יש פתרון, תישן בירושלים.

מיכאל ביטון: זה מה שאנחנו עושים.

מיכאל ביטון: אז מה אתם אומרים?

מיכאל ביטון: יש לכם איזה דרך.

דניאל מלצר: אני חושב שתקציב משרד התחבורה מוצג כרגע בוועדת הכספים על ידי השרה, גם מוצגים שם היקפים מאוד גדולים של תקציבים לבטיחות בדרכים, יכול להיות שבערוצים שונים, קצת ממה שהזכיר היושב ראש.

מיכאל ביטון: אז יכול להיות שאנחנו פשוט נכתוב לכם בנוסח שה-50% יילך לתחבורה ציבורית ובטיחות בדרכים במקומות שבהם פועלת תחבורה ציבורית, בנתיבים הללו.

מיכאל ביטון: זה מה שאנחנו נעשה, במקומכם מה שנקרא.

דניאל מלצר: קודם כל הוועדה כמובן סוברנית לקבל את ההחלטות.

דניאל מלצר: רק אם יורשה לי, אני חושב שבכל זאת אמירה כזאת תחטא למטרה שלשמה לפחות אנחנו הגשנו את ההצעה.

מיכאל ביטון: למה תחטא?

דניאל מלצר: אמרנו את זה גם בדיון הקודם, בסוף המטרה היא, גם של הפרק הזה וגם של עוד צעדים, לעודד תחבורה ציבורית.

מיכאל ביטון: אז הכסף יילך בעדיפות לתחבורה הציבורית במרחב העירוני, אבל אם הוא גמר לבנות את התחנות שלו ויש לו נתיבי אוטובוס זמינים שעשינו והוא רוצה לעשות כמה תיקוני בטיחות, למה לא לאפשר את זה?

מיכאל ביטון: אני לא מבין את ההינעלות הזאת.

מיכאל ביטון: אני אומר לכם שזה מידתי, זה סביר, זה חלק ממטרות העל של משרד התחבורה, בטיחות בדרכים, זה לא הסטה לנושא שאתם לא מרגישים את החשיבות שלו.

יסמין פרידמן: גם ביקשנו רק 15% מתוך ה-50%.

מיכאל ביטון: אני רוצה להבין, זה ראש המטה של השרה, לא?

מיכאל ביטון: אהוד, אתה הקשבת לפתיח שלי?

מיכאל ביטון: שב איתנו.

מיכאל ביטון: גם חברת הכנסת יסמין וגם טופורובסקי וגם רבים אחרים, באו ואמרו שב-50% הם רוצים את האפשרות גם לפרויקטים של בטיחות בדרכים בעיריות.

מיכאל ביטון: זו דאגה אחת.

מיכאל ביטון: דאגה שנייה הייתה שהתקציב לרשויות המקומיות דרך הרלב"ד לבטיחות בדרכים, כסף משמעותי שעזר לנו כראשי ערים, מאיר, מאזן, לימור הייתה היועצת המשפטית של מגדל העמק, היא יודעת גם, היה כסף קטן של תיקונים, מעבר חציה, שילוט, שהיינו יכולים לפעול.

מיכאל ביטון: בעבר הוקצו לרשות לבטיחות בדרכים בסביבות 44 מיליון שקל לרשויות וזה הלך וירד עד לשמונה מיליון.

מיכאל ביטון: אני לא יודע מה הסעיף עכשיו, מישהו, מנהל האגף, אם מישהו יודע מה המספרים עכשיו.

מיכאל ביטון: אנחנו רוצים שהתקציב הזה יחזור להיקפים המקוריים, באמת נעשו איתו פעולות יפות, והכסף הכי חשוב ברשות המקומית זה כסף שראש עיר יכול להגיב מהר ולא מחכה לתב"ר בעוד שלוש שנים, אלא יש לו סעיף להתחיל לפתור בעיות מידיות.

מיכאל ביטון: אז אנחנו רוצים שהכסף הזה יחזור.

מיכאל ביטון: זו תביעה של ועדת כלכלה, אנחנו רוצים שמשרד התחבורה יקשיב לקולות שעולים מוועדת הכלכלה.

מיכאל ביטון: מה שמבחינתי פשרה לחוק הזה זה שייכתב בו ש-50% לפי שיקול ראש העיר הכנסות מהנתיבים ו-50% לפיתוח והרחבה ושימור תשתיות התחבורה הציבורית ובמידה שיש לו אפשרות אחרי שהוא טיפל בהיבטים של התחבורה הציבורית הוא יוכל לעשות גם בטיחות בכל מקום שפועלת מונית או אוטובוס של תחבורה ציבורית.

מיכאל ביטון: האם הנוסח הזה מקובל עליך?

אהוד עוזיאל: בוקר טוב קודם כל לכל חברי הכנסת ולוועדה.

אהוד עוזיאל: אני אגיד שהנוסח הזה מקובל גם בתיאום עם הפגישה שהייתה לאדוני עם המנכ"לית, בהחלט הקול הזה נשמע וככל שכמו שאמרת עכשיו זה יילך לבטיחות בדרכים במרחבים של התחבורה הציבורית, של אופניים גם, הליכתיות, כל דבר שמעודד את המהות של חלופה לרכב פרטי, אנחנו מקבלים.

מיכאל ביטון: יאללה, ואתה תטפל לנו ב-44 מיליון של הרלב"ד שנעלמו מהרשויות?

אהוד עוזיאל: זה יחד איתכם בעבודה, אני אגיד בעוונותינו, בעבודה ל-2023, יחד עם הרשות הלאומית.

מיכאל ביטון: רגע, היית צריך לתת לי תשובת ביניים, היית אומר, תשמע, יש שם שמונה מיליון, 44 מיליון לא יהיו, ניתן 20, ניתן 25.

מיכאל ביטון: שלחת אותי ל-2023, זה רה-יוניון של הכנסת?

אהוד עוזיאל: אז אני אתן את תשובת הביניים, השרה גם שמחה להגיע לוועדה הזאת בשבוע הבא ולהציג ביום הבטיחות בדרכים את תקציב הבטיחות בדרכים.

מיכאל ביטון: אז אולי שם היא תבשר?

מיכאל ביטון: אבל עד אז תעשו לה עבודת מטה.

מיכאל ביטון: אגב, זה לא משנה מעמד הרשות לבטיחות בדרכים, אתם צריכים להחליט אם אתם עושים לה החייאה והרחבה.

מיכאל ביטון: הרשות הזאת הלכה ודעכה.

מיכאל ביטון: אופיר, אם אנחנו נבדוק כמה רשויות יש במדינת ישראל אתה תגלה מאות, כל פעם שיש בעיה אומרים: בואו נקים רשות.

מיכאל ביטון: רשות למלחמה בסמים, רשות לפה, רשות לשם.

מיכאל ביטון: אתה מקים את הרשות, משאיר אותה בלי כסף ויאללה יש רשות.

מיכאל ביטון: אז המדינה עוד לא החליטה מה מעמד הרשות לבטיחות בדרכים, אבל עובדה אחת אנחנו יודעים, זה היה גוף שהיה לו מאות מיליונים ועכשיו, אני לא יודע, יש לו פחות ממאה מיליון שקל, לדעתי.

אהוד עוזיאל: אז, אדוני היושב ראש, מה שאנחנו מבקשים לגבי הסעיף שאתה העלית, שיהיה באמת או חובת דיווח או אפילו היוועצות עם הרשות הלאומית לבטיחות בדרכים כדי שזה יהיה בתיאום גם עם התקציבים שהרשות מביאה.

מיכאל ביטון: את הפרויקטים שעושים ברשויות, בתיאום.

מיכאל ביטון: תיאום זה סביר.

אהוד עוזיאל: מצוין, תודה רבה.

מיכאל ביטון: סופר, יש לך הסתייגות, באת מהצפון, תקריא את ההסתייגות שלך.

אופיר סופר: אדוני היושב ראש, אני יצאתי בחמש וחצי כדי להגיע בזמן.

מיכאל ביטון: אתה לא כזה מיוחד, פה בן אדם גר באילת, אנשים מירוחם, אתה עושה לנו קורבן?

מיכאל ביטון: קדימה דבר.

אופיר סופר: יצאתי בחמש וחצי כדי להגיע בזמן, יותר זמן עמדתי מאשר נסעתי.

אופיר סופר: ראיתי שהעסק לא הולך והווייז לא מתקדם הוצאתי תפילין והתחלתי להתפלל, וזה גם לא עזר.

אופיר סופר: בסופו של יום הגענו.

אופיר סופר: אני מודה לך שהתחלת את הדיון, מרחת מה שנקרא את הדיון.

מיכאל ביטון: למה מרחתי?

מיכאל ביטון: קידמנו נושאים אחרים.

מיכאל ביטון: אתה מורח עם ההקדמות האלה.

מיכאל ביטון: אנא גש להסתייגות שלך, בבקשה.

אופיר סופר: ההסתייגות שלי בסוף מדברת על זה שחלק מהכסף, 50% מהסכום, יעבור להקל באגרת הגודש על תושבי הפריפריה כי בסך הכול, כמו שאתה מבין, אנחנו משלמים אגרה לכביש 6.

מיכאל ביטון: אבל מס גודש לא נידון פה בכלל.

אופיר סופר: זה לא משנה, אבל יש כסף ואת הכסף להקל באגרת הגודש.

אופיר סופר: בסופו של יום הרי מה אנחנו עשינו כאן?

אופיר סופר: עכשיו בצורה רצינית.

אופיר סופר: אנחנו מדברים על זה שאנחנו עושים כל מיני מהלכים לעידוד התחבורה הציבורית.

אופיר סופר: בסדר, אז פה הוא יעביר עוד כסף לעידוד התחבורה הציבורית, אבל בפועל העגלה פה נרתמת לפני הסוסים.

אופיר סופר: כיוון שהעגלה נרתמת לפני הסוסים אף אחד לא מאמין שב-24' התחבורה הציבורית תהיה במקום אחר.

אופיר סופר: הלוואי שזה יהיה המצב ואז יהיה אפשר להטיל את מס הגודש, זה לא המצב.

אופיר סופר: אז מס גודש זו אחלה דרך לגבות עוד מסים ויש לנו עוד כל מיני מסים שאנחנו משלמים, לכן זו ההסתייגות שלי.

יסמין פרידמן: אבל זה לא הדיון במס גודש.

אופיר סופר: חבר'ה, תנו לי לסיים.

מיכאל ביטון: חברים, רק שנייה.

מיכאל ביטון: הסתייגות, לפי החוק, חבר כנסת יכול להגיש, יש לו חמש דקות להגיד ואז מצביעים.

מיכאל ביטון: לא צריך להפוך את זה - - -

יסמין פרידמן: לא, אבל אולי הוא חושב שאנחנו דנים על מס גודש.

מיכאל ביטון: לא צריך להפוך את זה ל-20 דקות, יסמין.

מיכאל ביטון: אנחנו חמש דקות רוצים.

אופיר סופר: אנחנו בכל זאת יודעים על מה אנחנו מדברים.

מיכאל ביטון: יפה.

אופיר סופר: אז זהו, אני סיימתי.

מיכאל ביטון: תודה רבה לך.

מיכאל ביטון: מי בעד ההסתייגות?

מיכאל ביטון: אף אחד חוץ מאופיר.

מיכאל ביטון: הוא לא רשאי להצביע בכלל.

מיכאל ביטון: למה הצבעת?

אופיר סופר: שאלת מי בעד, לא?

מיכאל ביטון: אבל אתה לא רשאי.

מיכאל ביטון: הגיע הזמן שתהיו חברים בוועדות.

מיכאל ביטון: נגד?

מיכאל ביטון: לא אושר.

מרב תורג'מן: יש פה שתי הסתייגויות, חבר הכנסת אופיר סופר הגיש בשם סיעת הציונות הדתית, אז אני מבקשת להעלות להצבעה גם את ההסתייגות השנייה שלו שלפיה הוא מבקש ששרת התחבורה תגיש דיווח שנתי לוועדת הכלכלה של הכנסת בדבר הפחתת אגרת הגודש לתושבי הפריפריה בעקבות הפחתת האגרה כאמור בסעיף 56(13)(יג1).

מיכאל ביטון: מי בעד?

מיכאל ביטון: אף אחד.

מיכאל ביטון: מי נגד?

מיכאל ביטון: עד שתהיה חבר בוועדה בעזרת ה'.

מיכאל ביטון: לא אושר.

מיכאל ביטון: ההסתייגות שלך לא התקבלה על שני סעיפיה.

מרב תורג'מן: אתה מבקש לכלול אותה בנוסח שיונח במליאה?

אופיר סופר: כן, ברור.

מיכאל ביטון: חבר הכנסת קיש, לא ברור לי אם הוא ביקש ממני לדון בהסתייגות שלו.

אופיר סופר: לא, הוא הגיע אחריי.

מיכאל ביטון: אתה הדובר של המאחר הבא?

מיכאל ביטון: ההרגל הזה שחברי הכנסת עושים הסתייגויות ולא באים להציג אותן, אנחנו לאט לאט - - -

אופיר סופר: ולכן אני התעקשתי לנסוע היום ארבע שעות.

מיכאל ביטון: לא, בסדר.

מיכאל ביטון: פעם אחת נתנו לפנים משורת הדין, אנחנו לא רוצים כל פעם לדון בהסתייגויות.

מיכאל ביטון: כרגע לא דנים בהסתייגויות האלה.

מרב תורג'מן: חבר הכנסת סופר, אני רק מבקשת להעביר אלינו חתימות מקוריות של כל חברי הסיעה.

מיכאל ביטון: אוקיי, אנחנו עכשיו הולכים להצביע בעד סעיפי החוק.

מרב תורג'מן: בנוסח שמונח בפני חברי הוועדה, לרבות התיקונים שהוועדה סיכמה לגביהם בדיון הקודם.

מיכאל ביטון: וגם עכשיו ניסחנו, אנחנו רוצים לנסח את זה עכשיו.

אופיר סופר: אדוני היושב ראש, חבר הכנסת קיש עוד חצי דקה פה.

מיכאל ביטון: אנחנו נקבל אותו, בסדר, אבל תן לנו לסיים את ההצבעה על החוק.

מיכאל ביטון: אי אפשר?

מיכאל ביטון: רק אחרי ההסתייגויות?

מיכאל ביטון: אתה רואה?

מיכאל ביטון: הוא מעכב אותנו.

אופיר סופר: אז בוא נדבר על ה - - -

מיכאל ביטון: לא רוצים לדבר, רוצים לעבוד.

מיכאל ביטון: לוועדה הזאת אין זמן.

אופיר סופר: על ההצעה שלך לגבי בטיחות בדרכים.

מיכאל ביטון: הנה חבר הכנסת קיש.

מיכאל ביטון: חבר הכנסת קיש, אנא הצג את ההסתייגות שלך.

מיכאל ביטון: תנשום רגע ותציג.

אופיר סופר: תספר על הפקקים.

יואב קיש: לא, זה לא הפקקים.

מיכאל ביטון: לא ארוך, חמש דקות יש לנו להסתייגות.

מיכאל ביטון: בבקשה.

יואב קיש: כן, שלום, בוקר טוב.

יואב קיש: זה לא הפקקים, אני פשוט בשדולה אחרת, חיכינו לה.

יואב קיש: אני כנראה אמצא את עצמי רץ בהרבה מאוד ועדות באירוע הזה של התקציב מכיוון שיש הסתייגות אחת שאני הולך להציף אותה בכל פרק ופרק מהפרקים של חוק ההסדרים ואני מקווה שכמה שיותר חברי קואליציה ישמעו יחד איתי את ההסתייגות הזו ואולי באיזה שהיא ועדה נצליח לשכנע.

יואב קיש: ההסתייגות אינה קשורה ישירות לנושא שאתם, חבר הכנסת ביטון, יושב ראש ועדת הכלכלה, דנתם בו, אבל אני חושב שהוא מספיק חשוב בשביל שנזכיר אותו בכל פרק מהפרקים של חוק ההסדרים.

יואב קיש: היא מדברת על דבר מאוד פשוט, על קיום הבטחה לבוחר.

יואב קיש: ראשית של שר האוצר ליברמן, שאחרי שהתמנה לתפקידו הבטיח לחיילים בסדיר שהוא יעלה את שכרם.

יואב קיש: הוא שכח אותה.

יואב קיש: מפלגת ישראל ביתנו שכחה אותה.

יואב קיש: כך זה מה שנאמר לי בוועדת הכספים, אמרתי: מה קורה?

יואב קיש: הבטחתם, אמרו: נעשה את זה בתקציב 2023.

יואב קיש: אני לא מאמין בשום מילה כבר, זה לא 'מילה זה מילה', זה פשוט הבטחה שהופרה ואני מאוד מקווה שבין חברי הקואליציה יהיו אנשים שיכבדו את ההתחייבות הזו לחיילים אחרי שכסף מצאו לכל המשרדים האחרים ולכל המפלגות האחרות ולכל הדרישות של רע"מ ורק לחיילי החובה לא נשאר.

יואב קיש: אז את הדבר הזה אני מקווה לתקן דרך ההסתייגות הזו ואני מקווה שאכן לפחות בוועדת הכלכלה יהיו מספיק אנשים מהקואליציה שחשוב להם לעשות את הצדק הזה.

יואב קיש: תודה.

מיכאל ביטון: יואב, קודם כל הנושא בכללותו הוא בנפשנו, אתה כקצין בחיל האוויר, אופיר ואני קצינים בשדה, יודעים כמה חשוב לתגמל את הלוחמים כראוי ובכלל את החיילים.

מיכאל ביטון: יש לנו ילדים בצבא, הבן של אופיר בסיירת צנחנים, אם אני זוכר, נכון?

אופיר סופר: הוא יהרוג אותי עכשיו.

מיכאל ביטון: והבן שלי בסיירת גולני ואין לנו ניגוד עניינים כי אנחנו רוצים לדאוג לחיילים.

מיכאל ביטון: אני גם שמעתי משר האוצר ואני יודע שכוונתו רצינית, שכבר ב-2023 תהיה התחלה של שיפור השכר.

יואב קיש: אבל זה מאוחר מדי.

מיכאל ביטון: רגע, איש יקר.

מיכאל ביטון: אתה יודע, כשמתקנים עוולות ולוקח לנו 20 שנה או עשר שנים לא לטפל במשהו, ומישהו אומר לי: עוד חצי שנה זה מאוחר מדי זה מדאיג.

מיכאל ביטון: מה מדאיג?

מיכאל ביטון: זה שבאמת לא יהיה כיסוי להבטחה.

מיכאל ביטון: אבל כמו שאני מכיר, בינתיים לא היו הרבה הבטחות לליברמן כשר האוצר.

יואב קיש: רק לחסל את הנייה.

מיכאל ביטון: לא, כשר אוצר.

יואב קיש: כי זה עכשיו.

אופיר סופר: כשר אוצר הוא לא יכול לחסל את הנייה - - -

מיכאל ביטון: אדוני, אל תתחיל עכשיו.

מיכאל ביטון: יואב, הוועדה הזאת, ההישג שלה שהיא לא עסקה בפוליטיקה ואנחנו גם מכניסים לפה נושא שהוא פוליטי מחוץ לוועדה, אבל יחסית אתה יודע - - -

יואב קיש: חבר הכנסת ביטון, רק דבר אחד צריך לדעת, ב-2016, זה לא היה הרבה שנים אחורה, ממשלת נתניהו- כחלון עשתה את זה.

מיכאל ביטון: כן.

יואב קיש: אני לא מדבר על עשר שנים, אמרת עשר שנים, איזה עשר שנים?

מיכאל ביטון: לא, אבל אתם רוצים עוד, נכון?

יואב קיש: עברו חמש שנים.

מיכאל ביטון: והיו מגבלות אז.

יואב קיש: הבטיחו, צריך לתת.

מיכאל ביטון: אנחנו בעד.

מיכאל ביטון: אנחנו נגד ההסתייגות שלך, אבל בעד הנושא.

יואב קיש: אז תצביעו בעד.

מיכאל ביטון: לימור, כן.

לימור מגן תלם: אז אני רוצה לומר שמ-2016 זו הייתה הפעם האחרונה ששכר החיילים עלה.

לימור מגן תלם: הממשלה הקודמת מ-2016 עד 2021 עד היום לא עשתה שום דבר בנושא הזה.

אוסאמה סעדי: מה זה, הבאתם אותי לדיון על החיילים, אדוני?

יואב קיש: רגע, סליחה, לא שמעתי.

מיכאל ביטון: אוסאמה, תנשום עמוק, רגע.

לימור מגן תלם: ושר האוצר אביגדור ליברמן חזר ואמר שבינואר 23' הוא מתחייב שתהיה העלאה בשכר החיילים.

יואב קיש: כן, כמו שהוא התחייב שהוא יעשה את זה עכשיו, אותו דבר.

אוסאמה סעדי: אבל קראתי עכשיו שאוטוטו.

יואב קיש: אני מקווה, בשביל זה הלחץ הזה.

מיכאל ביטון: חברים, הזמן של ההסתייגות הזו נגמר.

מיכאל ביטון: מי בעד ההסתייגות של חבר הכנסת - - -

יואב קיש: אני דרך אגב אוכל להצביע?

מיכאל ביטון: אתה לא יכול.

מיכאל ביטון: אתם לא יכולים להצביע כי אתם לא חברים, רק חבר בוועדה.

יואב קיש: אין אף חבר בוועדה שיכול להצביע בעד שכר החיילים?

מיכאל ביטון: מי בעד?

מיכאל ביטון: אתם לא יכולים.

מיכאל ביטון: מי נגד?

מיכאל ביטון: לא אושר.

מיכאל ביטון: ההסתייגות לא התקבלה.

מרב תורג'מן: רק אני אציין שבנוסח שאתם הגשתם בפנינו יש שתי הסתייגויות, השנייה היא לגבי הכנסות מהסדר החניה הארצי שכרגע לא נידון בוועדה.

מיכאל ביטון: מי בעד ההסתייגות השנייה?

יואב קיש: לא, כשנגיע נדון בזה שם.

מיכאל ביטון: זה לא עולה פה?

יואב קיש: לא, היא אומרת שעוד לא דנתם.

מרב תורג'מן: לא, כרגע הנושא הזה, יש פה פשוט - - -

יואב קיש: אם יהיו עוד ישיבות אני אבוא לישיבה להסתייגות הבאה.

יואב קיש: בסדר, נעשה את זה שם.

יואב קיש: אמרתי לך, את אותה הסתייגות לכל פרק בכל חוק ההסדרים לכל ועדה אני אגיע.

מיכאל ביטון: הבנתי אותך.

מיכאל ביטון: אז עכשיו זו רק הסתייגות אחת, מרב?

מרב תורג'מן: כן.

מיכאל ביטון: יפה, ההסתייגות לא התקבלה.

מרב תורג'מן: אדוני רוצה לכלול אותה בנוסח שיונח במליאה?

יואב קיש: בוודאי.

מיכאל ביטון: אוקיי, תודה רבה.

יואב קיש: טוב, תודה.

אוסאמה סעדי: אני יכול לנמק את ההסתייגות שהגיש חבר הכנסת אבו שחאדה?

מיכאל ביטון: בבקשה.

מיכאל ביטון: בשם סמי אבו שחאדה.

אוסאמה סעדי: כולם תקועים היום בפקקים.

מיכאל ביטון: אוסאמה סעדי יקריא את ההסתייגות.

מיכאל ביטון: בבקשה.

מרב תורג'מן: בשם הרשימה המשותפת.

אוסאמה סעדי: עיקר ההסתייגות שלנו, אדוני היושב ראש, חברי מאזן גנאים, מבחינת החוק באופן כללי זה חוק טוב שמייעד נתיבים ציבוריים לתחבורה ציבורית, אבל הלוואי, אדוני היושב ראש, אנחנו רוצים כבישים, אחרי זה נדבר על נתיבים לתחבורה ציבורית.

מיכאל ביטון: אני הבטחתי לכם דיון ייעודי בסוגיות - - -

אוסאמה סעדי: לא, אני אומר, אתה מדבר פה על נתיבים ציבוריים, קודם כל תנו לנו כבישים, אחרי זה נתחיל לחלק את זה בין נתיבים.

אוסאמה סעדי: הנה העיר סכנין ועראבה, איפה יש לנו נתיבים ציבוריים?

מאזן גנאים: אי אפשר ליישם את זה בכלל.

אוסאמה סעדי: אי אפשר בכלל ליישם את זה.

אוסאמה סעדי: אנחנו מדברים פה על חוקים - - -

מיכאל ביטון: אנחנו נעשה לכם תחבורה מותאמת אישית, נדלג על השלב של האוטובוסים.

מיכאל ביטון: אגב, זה יכול להיות רעיון, מאזן, תתחיל ללמוד את הנושא הזה.

מיכאל ביטון: אני שאלתי למה אין פיילוט בחברה הערבית של תחבורה מותאמת אישית, שזה אוטובוסים קטנים, של חמישה ועשרה מקומות שזזים בהזמנה ממקום למקום, אנשים מזמינים אותם.

מיכאל ביטון: צריך לעשות פיילוט כזה.

אוסאמה סעדי: עכשיו התפרסם אדוני וחברי מאזן גנאים, השם של הנרצח על הבוקר בכפר בעיינה, סלים חסארמה.

אוסאמה סעדי: עוד קורבן, עוד נרצח, מזעזע.

מאזן גנאים: מהמשפחה הזאת זה נדמה לי העשירי, מאותה משפחה.

אוסאמה סעדי: משפחת חסארמה, כן, זה שרשרת - - -

מאזן גנאים: נקמת דם.

מיכאל ביטון: כן, משתתפים בצער המשפחה.

אוסאמה סעדי: אז אני אומר, קשה לחזור מהעניין הזה של רצח ועוד קורבן, אנחנו 104, 105, כבר הפסקנו לספור, לצערנו מדובר במספרים, אבל בסופו של יום זה משפחות, זה כואב מאוד.

אוסאמה סעדי: אנחנו חוזרים לעניין הזה, אז קודם כל, אדוני, באמת כל החוק הזה הוא לא ישים מבחינת החברה הערבית, גם בערים הגדולות, אולי בנצרת.

מאזן גנאים: גם בנצרת לא.

אוסאמה סעדי: יש פה ושם, אבל חוץ מנצרת אני לא רואה שאף יישוב ערבי יכול ל – אבל בכל זאת כשנגיע, אדוני היושב ראש, למצב שבאמת יש לנו הרבה נתיבים ואפשר לייחד נתיבים ציבוריים והכנסות לעיריות, אז כמובן שאנחנו נהיה בעד, אבל ההסתייגות העיקרית שלנו היא שבכל זאת צריך להיות שילוט ושילוט והסברה גם בשפה הערבית.

אוסאמה סעדי: זו ההסתייגות שלנו.

מיכאל ביטון: תודה רבה.

מרב תורג'מן: אדוני, לפני שאתה מעמיד להצבעה, יש פה ארבעה סעיפים להסתייגות של סיעת הרשימה המשותפת, פסקה (1) הם מבקשים לשנות כך שבמקום 18 חודשים יבוא 24 חודשים.

מרב תורג'מן: מדובר על התקופה שבה השר יהיה רשאי לפנות לרשות המקומית בבקשה כי תחל לאכוף את העבירה האמורה.

מרב תורג'מן: כרגע הנוסח מדבר, כמו שאמרתי, על 18 חודשים והוא מבקש שהתקופה תארך ל-24 חודשים.

מיכאל ביטון: הסעיפים האלה וההסתייגויות הוצגו לנו, פשוט תגידי הסתייגות, סעיף ונצביע.

מיכאל ביטון: אנחנו לא עכשיו עושים דיון מהותי.

מרב תורג'מן: אין בעיה.

מרב תורג'מן: אז הוא הציג גם הסתייגות לסעיף 27א1 רבא, סעיף קטן (א).

מיכאל ביטון: תגידי לנו על מה להצביע, סעיף סעיף.

מרב תורג'מן: אם ככה, אדוני יכול להעמיד להצבעה את ההסתייגות הראשונה כפי שהוצגה לגבי ה-18 חודשים ל-24 חודשים.

מיכאל ביטון: תודה.

מיכאל ביטון: מי בעד?

מיכאל ביטון: מי נגד?

מיכאל ביטון: שלושה.

מיכאל ביטון: ההסתייגות לא התקבלה.

מיכאל ביטון: לא אושר.

מרב תורג'מן: ההסתייגות השנייה נוגעת לחובת הפרסום בכל השפות הרשמיות, לרבות בערבית, ובאופן שמותאם לבעלי מוגבלות ראייה.

מיכאל ביטון: תגידו לי, בתחבורה יש שילוט בערבית, לא?

אהוד עוזיאל: בתחבורה הציבורית בערים ערביות יש שילוט בערבית.

אוסאמה סעדי: לא רק בערים ערביות.

מיכאל ביטון: בכביש בין עירוני יש?

אהוד עוזיאל: בכביש בין עירוני כן, אבל ככל שרוצים פה להוסיף חיוב לשילוט בערבית אנחנו - - -

אוסאמה סעדי: אז אפשר לקבל.

אהוד עוזיאל: עוד פעם, רק אני אשמע את הנוסח.

מיכאל ביטון: את יכולה להגיד את הנוסח הזה של השילוט בערבית?

אוסאמה סעדי: כולנו בעד.

מיכאל ביטון: תקריאי את ההסתייגות סביב השפה הערבית.

אהוד עוזיאל: אם אפשר לבקש מחבר הכנסת שנעשה את זה בנפרד, כי פה בתוך הסעיף הזה בחוק ההסדרים אין לזה זיקה.

אהוד עוזיאל: יש לנו עבודה מאוד מקיפה בנושא של הנגשת שילוט בערבית, יש הצעת חוק ש - - -

מיכאל ביטון: כן, אבל הוא שבע מהבטחות, אתה יודע, הוא רוצה מסלול ישיר לפעולות.

אוסאמה סעדי: אני לא מדבר עכשיו, לא על כל השילוט של משרד התחבורה.

אוסאמה סעדי: אתה פה רוצה לייחד נתיבים מיוחדים עם קנסות ועם זה וזה, אז שיהיה שילוט.

אהוד עוזיאל: לא, זה בנתיבים מהירים, זה לא בסעיף הזה, זה תחבורה גמישה.

אהוד עוזיאל: אני עוד פעם אומר, אם אפשר לקשור את זה למשהו שהוא קשור, כרגע זה לא קשור.

אהוד עוזיאל: נגיד הקמפיין שעלה עכשיו של 'סליחה מסכה', בפעם הראשונה שיש כריזה בערבית בכל התחבורה הציבורית ברחבי המדינה, ההנחיה למשרד היא לעשות את כל השילוט בעברית, ערבית ואנגלית.

אהוד עוזיאל: המדיניות קיימת באופן מלא.

מיכאל ביטון: בסדר גמור.

אהוד עוזיאל: גם בנתיבים המהירים, שזה לא החוק הזה, זה חוק אחר - - -

אוסאמה סעדי: צריך שנעגן את זה בניסוח.

מיכאל ביטון: תקריאי את ההסתייגות.

אהוד עוזיאל: אני מבקש רק לא לכרוך את זה כי משפטית - - -

מיכאל ביטון: אז אתה רוצה שנקבל את ההסתייגות או לא?

אהוד עוזיאל: אני מבקש שלא.

מיכאל ביטון: אבל אתה תתייחס ברצינות להערה הזאת.

אהוד עוזיאל: מתחייבים לחלוטין שיהיה שילוט בשלוש השפות באופן מלא.

מיכאל ביטון: בסדר.

מיכאל ביטון: אז מי בעד ההסתייגות?

מיכאל ביטון: מי נגד?

מיכאל ביטון: לא אושר.

מיכאל ביטון: ההסתייגות לא עברה.

אוסאמה סעדי: מאזן, מה אתה מצביע?

מיכאל ביטון: מאזן לא מהיר.

מיכאל ביטון: אתה בעד?

מיכאל ביטון: נרשום אותך.

מאזן גנאים: אני בעד באמת, אם זה בתוך היישובים ואם זה בכבישים ראשיים, שיהיה כתוב בעברית, בערבית ובאנגלית, מה הבעיה?

מיכאל ביטון: הוא אומר שנתנו הוראה גורפת לטפל בעניין.

אהוד עוזיאל: יש הוראה גורפת.

אהוד עוזיאל: גם תראו ברכבת, ברכבת עשו קמפיין לציבור, עושים אותו עכשיו בעברית וערבית.

מיכאל ביטון: תעשו פגישת עבודה איתו.

אהוד עוזיאל: בוודאי, בשמחה.

מרב תורג'מן: ההסתייגות השלישית נוגעת לסמכות הרשות המקומית לפנות לשר בבקשה להשיב לה את סמכויותיה והכל שייעשה בתוך 60 ימים מיום העברת הסמכויות.

מיכאל ביטון: מי בעד?

מיכאל ביטון: מי נגד?

מיכאל ביטון: לא אושר.

מיכאל ביטון: ההסתייגות לא עברה.

מרב תורג'מן: ההסתייגות הרביעית גם היא נוגעת לנושא הפרסום בכל השפות הרשמיות והיא בפרק אכיפת הסמכת מפקחים כך שהודעה על הסמכת מפקח לפי סעיף זה תפורסם ברשומות ואדוני מבקש שזה יהיה בשפות כפי שהוא הסביר.

מיכאל ביטון: אז בשפות יטפלו בפגישת עבודה, כרגע לא במסלול של ההסתייגויות.

מיכאל ביטון: מי בעד?

מיכאל ביטון: מי נגד?

מיכאל ביטון: לא אושר.

מיכאל ביטון: ההסתייגות לא עברה.

מרב תורג'מן: אדוני מבקש שההסתייגויות יובאו בנוסח במליאה?

אוסאמה סעדי: כן.

מיכאל ביטון: אנחנו הולכים להצביע על החוק.

מיכאל ביטון: למעט הניסוח של לאן ייועדו הכספים, תקריאו את הניסוח שאתם מציעים שנראה שהוא מקובל עלינו.

מיכאל ביטון: רק אותו.

שירה יהלומי: הוספנו סעיף (יג1)(א), רשות מקומית תהא רשאית להקצות עד 15% מהכספים המיועדים לצורך שיפור הבטיחות בתחבורה ציבורית ובנתיבי אופניים בתחומה ובלבד שהמטרות - - -

מיכאל ביטון: רגע, עד 15% מתוך ה-100?

שירה יהלומי: מתוך ה-50.

מיכאל ביטון: 15% של 50 או ב-50% 15% ו-35% נשאר לתחבורה הציבורית?

מיכאל ביטון: למה אתם עושים את זה?

מיכאל ביטון: למה אתם בכלל צריכים לשים את האחוזים?

מיכאל ביטון: תאפשרו את ההקצאה הזאת.

אהוד עוזיאל: לא, אני חושב ש-15%, מה שנאמר פה, זה בסדר.

מיכאל ביטון: 15% מתוך ה-100?

מיכאל ביטון: לא 15% מתוך 50?

מיכאל ביטון: מתוך ה-100%?

קריאה: כן.

מרב תורג'מן: אז אם כך זה לא מתוך הכספים המיועדים כי הכספים המיועדים הם מחצית מהסכום.

אהוד עוזיאל: אז זה 30% מתוך ההכנסות.

אהוד עוזיאל: זו הכוונה, היושב ראש.

מיכאל ביטון: חברים, אתם יכולים להגיד כך, חבר'ה, תסתכלו עליי, 50% בהחלטה של הרשות, 50% האחרים יוקצו למטרות של תחבורה ציבורית, 35% ו-15% לבטיחות בדרכים והדיוק הוא – לא יודע, ציינתם שם נתיבי אופניים, אבל זה לא רק נתיבי אופניים.

שירה יהלומי: סליחה, מרב, אם זה מהכספים המיועדים אז זה מתוך ה-50%.

מיכאל ביטון: כן, נכון, אבל לא 15% מתוך 50%.

שירה יהלומי: לא, מתוך הכספים המיועדים.

מיכאל ביטון: אלא 50% שמתחלקים באופן של 35% למשהו ו-15% למשהו.

שירה יהלומי: אז אני מתחילה מהתחלה.

שירה יהלומי: רשות מקומית תהיה רשאית להקצות 15% מהכספים המיועדים לצורך שיפור הבטיחות בתחבורה ציבורית ונתיבי אופניים בתחומה ובלבד שהמטרות להן יוקצו הוצאות כאמור בסעיף זה יתואמו עם הרשות הלאומית לבטיחות בדרכים.

מיכאל ביטון: כן, אבל למה אמרת רק אופניים?

שירה יהלומי: בתחבורה ציבורית ונתיבי אופניים.

מיכאל ביטון: ומה עם הולכי רגל?

יסמין פרידמן: רגע, זה 50, 35, 15?

מיכאל ביטון: כן, כן.

מיכאל ביטון: המיועדים.

מיכאל ביטון: הולכים 50% כללי, 35 לתחבורה ציבורית ו-15 לבטיחות בדרכים.

מיכאל ביטון: בסדר גמור.

מיכאל ביטון: מתוך ה-50 שיש מחלקים את זה 15 בטיחות - - -

יסמין פרידמן: כן, זה כאילו 50, 35, 15.

מיכאל ביטון: כן.

מיכאל ביטון: אבל גם לבטיחות הולכי רגל, בטיחות ותנועה של הולכי רגל.

שירה יהלומי: אז לצורך השיפור בתחבורה ציבורית, הולכי רגל ונתיבי אופניים בתחומן?

מיכאל ביטון: כן, זה חשוב.

מיכאל ביטון: אוקיי.

מיכאל ביטון: אז זה הנוסח, השאר כבר ניסחנו, לא צריך לחזור עליו, תגידי רק את מספרי הסעיפים ונצביע.

מרב תורג'מן: אז התיקון הזה יתווסף בפסקה (13).

מרב תורג'מן: הפסקאות שמונחות כרגע על שולחן הוועדה להצבעה, זה סעיף 56 פסקאות (12), (13) ו-(17).

מרב תורג'מן: לרבות התיקון בסעיף (יג1)(א).

מיכאל ביטון: מי בעד (12) ו-(13)?

מיכאל ביטון: אושר.

מיכאל ביטון: פה אחד.

מרב תורג'מן: פסקה (17) שעניינה הסמכת מפקחים.

מיכאל ביטון: מי בעד?

מיכאל ביטון: אושר.

מיכאל ביטון: פה אחד.

מיכאל ביטון: כמו במועצה שלך, מאזן, ככה זה היה במועצה בסכנין?

מאזן גנאים: ככה הייתי עושה, מי שלא כרטיס אדום.

מיכאל ביטון: יפה מאוד, למדנו מהטובים ביותר.

מיכאל ביטון: זהו.

מיכאל ביטון: אנחנו מברכים את שרת התחבורה ואת המנכ"ל ואת הצוות ואת האוצר על עוד חוק של משרד התחבורה שעובר בוועדת הכלכלה.

מיכאל ביטון: אנחנו שמחים שהייתה גמישות והבנה לסוגיית הבטיחות בדרכים והכנסתו כמרכיב חשוב בהכנסות העתידיות מקווי תחבורה ציבורית עירוניים.

מיכאל ביטון: הדבר הזה בהובלה של כלל חברי הוועדה שנמצאים פה והצביעו פה אחד וגם לבועז טופורובסקי שזה נושא שהוא בנפשו והוא מתמיד בסוגיית הבטיחות בדרכים.

מיכאל ביטון: אז זה הישג משותף של כלל חברי הוועדה.

מיכאל ביטון: אנחנו מבקשים מהשרה, מהרמ"ט ומהמנכ"ל לעשות בדיקה מהירה על הסוגיה של תקציבים לרשויות מקומיות לפתרון מפגעי בטיחות בדרכים במהירות וגמישות, תקציב חשוב שהיה זמין עבור ראשי רשויות והוא דעך, וועדת השילוט המקומית וועדת התחבורה המקומית נשארו ללא גמישות לביצוע פרויקטים מצילי חיים כמו מעברי חציה, שילוט דינמי וכו'.

מיכאל ביטון: אנחנו מבקשים שהנושא ייבחן וכבר יינתן מענה, גם אם חלקי, בתקציב הקיים ולנסות לשאוף במקביל להשיבו לקדמותו.

מיכאל ביטון: בעבר הוא היה בסביבות 44 מיליון, היום לדעתי הוא עומד על שמונה מיליון, אם אני זוכר נכון.

מיכאל ביטון: תביאו 20 עד 25 לתקופה הזאת וב-2023 להגדיל את זה.

מיכאל ביטון: אני אומר לכם מניסיון שזה מציל חיים, מקומות שראש עיר, אתם יודעים שיש 260 רשויות, 200 נאבקות על הקיום מבחינה כלכלית, מקבלות מענקי איזון, לאותם ראשי ערים אין גמישות תקציבית להקצאת כסף מקומי ולרובם גם אין תחבורה ציבורית כזאת או הכנסות מתחבורה או אפילו אין להם הכנסות מחניות ולכן אין להם גמישות והכסף הזה הוא מציל חיים ביישובים הללו.

מיכאל ביטון: אז תנו דעתכם, תעשו את הבדיקה המהירה, השרה גם אמורה לבוא לפה מחר ואם היא תוכל לבשר בשורה בנושא אנחנו נשמח לברך אותה ולברך על המוגמר.

מיכאל ביטון: תודה רבה לכולם.